Sakeman het oog op Jhb-burgemeestersposHerman Mashaba. Foto: http://blacklikeyou.co.za/ Mashaba het die nuus Donderdag in ŉ verklaring bekendgemaak. “Ek het te lank op die kantlyn gesit en kyk hoe korrupte en selfsugtige ANC-politici Johannesburg, Afrika se ekonomiese reus, wanbestuur. Die tyd het aangebreek dat hardwerkende en eerlike mense hulself beskikbaar stel vir staatsdiens,” het hy gesê. “Ek is daarom bereid om myself ten volle toe te spits in my aansoek om die DA se burgermeesterskandidaat te wees. Ek glo Johannesburg sal eendag weer as ŉ ligtoring vir die hele Afrika dien en ŉ veilige hawe vir ons burgers kan wees.” Volgens Mashaba is werkloosheid een van sy grootste bekommernisse in Johannesburg, maar voeg by die DA het “die korrekte beleid en prosesse in plek” om die hulpeloosheid aan te spreek wat deur werkloosheid veroorsaak word. “Korrupsie moet ook doodeenvoudig uitgeroei word,” het hy gesê. “Die DA wil verseker dat die stad se aansienlike bates en inkomste nie gemors, wanbestuur of verkwis word nie, maar eerder ingespan word tot voordeel van diegene wat in die stad wil bly en werk.” Mashaba het bygevoeg dienslewering moet dringend en vinnig aangespreek word, en volgens hom is die DA die enigste party wat dienste binne die bestaande gebroke fasiliteite en infrastruktuur kan lewer, “soos hulle reeds in die Wes-Kaap bewys met hul uitstekende prestasie”. Hy het na die onlangse afdanking van Nhlahla Nene, minister van finansies, verwys en gesê dit is ŉ bewys van ŉ “gebrek aan leierskap wat visie het of besorg is oor die land”. Mashaba is grootliks daarvoor bekend dat hy sy onderneming, Black Like Me, in die apartheidsjare begin het en sodoende sy lewe van armoede in Hammanskraal omgedraai het.